昆明池水戰詞
作者：溫庭筠
朝代：唐

paragraphs: 汪汪積水光連空，重疊細紋晴漾紅。
赤帝龍孫鱗甲怒，臨流一盼生陰風。
鼉鼓三聲報天子，雕旌獸艦凌波起。
雷吼濤驚白石山，石鯨眼裂蟠蛟死。
溟池海浦俱喧豗，青幟白旌相次來。
箭羽槍纓三百萬，踏翻西海生塵埃。
茂陵仙去菱花老，唼唼遊魚近煙島。
渺莽殘陽釣艇歸，綠頭江鴨眠沙草。